Vhodnosť kombinácie Tussinu, Fenistilu, Mucosolvanu a Flixotide u dieťaťa s nočným suchým kašľom.
Dobrý deň môžem synovi 1,5r.davat tussin a fenistil ? Ráno som mu dala jednu dávku mucosolvan ale cez deň moc nekasle skôr cez obedny spánok a v noci tak sucho. berie aj flixotyde pri kašli
Dobrý deň,
ďakujeme za Vašu otázku.
Kašeľ je obranný mechanizmus organizmu, ktorý najčastejšie sprevádza ochorenia dýchacieho systému. Kašeľ môže byť suchý alebo vlhký. Suchý kašeľ je charakterizovaný ako dusivý, neproduktívny, teda z priedušiek nedochádza k vykašliavaniu hlienu. Naopak vlhký kašeľ je produktívny a v dýchacích cestách je prítomný hlien. Ak je hlien príliš hustý, je stažené jeho vykašliavanie. To sa môže prejaviť záchvatom kašľa najmä v polohe ležmo. Kašeľ je jedinou a základnou cestou ako sa hlien dostane von z organizmu, a preto si liečba vyžaduje trpezlivosť.
Preto ak pozorujete u dieťaťa vlhký kašeľ so sťaženým vykašliavaním, odporúčam pokračovať v podávaní lieku Mucosolvan. Medzi liekmi Tussin a Fenistil neboli pozorované klinicky významné interkacie. V prípade, že dráždenie na kašeľ sťažuje spánok, podanie lieku Tussin večer pred spaním nie je vylúčené. Je však potrebné zachovať časový odstup minimálne 4 hodiny od poslednej dávky Mucosolvanu.
V rámci režimových opatrení je možné podporiť riedenie hlienov pri kašli zvlhčovaním vzduchu alebo inhaláciou Vincentky. Pri zahlienení je nevyhnutné dbať na dostatočný pitný režim. Dĺžka liečby kašľa závisí od typu a závažnosti klinického stavu.
Prajem pekný zvyšok dňa.
S pozdravom
PharmDr. Veronika Kiabová